khistorydata/jeongjo-sjw-relations huggingface dataset:
정조 12년
南鶴聞以禮曹言啓曰忠淸監司洪檍狀啓戊申從軍人生存者倡義殉身人未褒者更加採訪馳啓事傳曰分等褒賞一款令禮郞就議時原任大臣今日內草記事命下矣謹依聖敎發遣郞廳就議于時原任大臣則左議政臣李性源以爲伏見湖西道臣狀辭倡義而未褒者爲七人從征而生存者爲二十二人矣淸州故崇祿金晉熙奮義殺賊讓功歸母至今泯沒誠爲可惜燕岐戶長河啓溟啓澈兄弟初旣堅守軍器又斬賊關持者發倉餉士設伏詗賊者雖不自言俱足可尙淸州資憲金剛立罵賊而至欲殺子斃馬而不肯資盜者雖無勞勣之可言足見義憤之所激此四人合施褒賞之典而貤贈體重令兵曹訪問其子孫於本道軍門錄用似合事宜淸州士人金世萬有捕斬賊校之功旣已登聞宜令本道訪其子孫題給食物淸州士人張瀗以從征殺賊之人尙今生存年垂九十合施食物題給之典淸州故翊贊卞觀夏雖有倡義之功旣入原從之錄鎭川將校金天柱旣異其弟之殉身又蒙生前之給復此二人則褒賞之典不必疊施從征將士二十二人宜令本道題給食物而視安竹從征將士則似有差等歲月旣久傳聞所及雖未必一一皆實而重逢今年在朝家激勸之政褒賞之恩似宜從厚伏惟上裁云右議政臣蔡濟恭以爲從軍將士二十六名以軍校之身應調發之役在渠職分固應爾也然當此舊甲重回朝家之施以恩澤亦足爲激勵軍心之道頒給食物恐或無妨淸州牧故崇祿金晉熙誠如狀啓中所論列者則其忠義之卓絶功勳之謙讓求之古人亦不可多得而第念有國凡事惟有文蹟是從今晉熙旣不載於勘亂錄又不見於章疏之間乃於六十年之後所得以憑信者惟是儒門作傳而儒門之傳亦必憑渠家家狀而爲之以臣迷見不敢的論其旌褒可否博詢諸大臣以待歸一而處之恐爲愼重之道淸州牧故翊贊卞觀夏先起義旅檄告遠近雖無表著之功勳可見奮發之忠義而旣入原從褒贈似或爲過此亦頒以食物恐爲得宜淸州牧故資憲金剛立鎭川縣故將校金天柱燕岐縣故戶長河啓溟淸安縣士人張瀗淸州牧故士人金世萬以狀啓觀之俱可謂忠義之人而此亦無朝家文蹟之可以憑信只因鄕中呈訴有此登聞某也當旌某也當贈臣不敢臆斷而其中金天柱在當時旣蒙給復之恩則其有倡義之實今可推知張瀗至今生存而年爲八十有九或食物或加資恐合事宜云領府事臣金致仁方在蹙伏竢勘中不敢獻議判府事臣鄭存謙病未收議判府事臣徐命善病不收議領敦寧臣洪樂性病不收議判府事臣李福源病不獻議判府事臣金熤以爲臣方病病昏涔之中伏承戊申倡義殉節人分等褒賞事收議之命而神識昏瞀無以條列仰對第金晉熙之有此奇功讓而不居求之古人亦罕其儔金剛立之罵賊殺馬坐待賊鋩論其忠義逈出等夷更令道臣申加採訪得其可據實蹟特施殊異之典恐合朝家褒忠獎善之道伏惟上裁云判府事臣李在協以爲漢城府抄啓出征將士生存人皆是名在原從功臣錄券者故雖已施賞今此湖西所抄啓至於二十六人之多而其中受原從錄券者只是金斗三一人京鄕不宜斑駁名在錄券者外不必混施賞典戊申之變嶺湖之間倡義起兵者雖已勘亂錄所載計之其數殆不下五六十而其中朴敏雄功勞最著其時旣錄原從不次擢用至有今番弛贈之典今此道臣狀啓以朴敏雄之功勞皆出於金晉熙而晉熙讓功不居其時召募使兪崇欲以實蹟改上功狀而未果云果如此則誠合褒賞而公家文字旣無可據且其職品已至崇祿云別無更議褒賞之道故翊贊卞觀海先起義旅檄告遠近誠爲可嘉而其時嶺南如故參議柳升鉉故正郞權萬檄書一道至今傳誦而亦不爲擧論況觀夏則已錄原從到今似無可施之典故資憲金剛立罵賊殺馬果爲可嘉道啓中以坐待屠戮之禍未幾賊破而免爲說而今春以後嶺湖間章甫以此等事蹟錄示於臣者指不勝屈而事在年久旣無公家文蹟之可驗則有不可輕易擧論故一切勿論此亦宜無異同鎭川將校金天柱其弟天章則死於賊鋒天柱則幸而免死雖出於邂逅跡其成就儘有或生或死之別其時天章則旌贈天柱則給復朝家處分已有區別今不必擧論燕岐戶長河啓溟能知逆順之別果合嘉奬而此與居昌吏房愼克終有異蓋居昌則陷爲賊藪而克終與殉節之兩座首終始同事效死不去至於一鄕廟祀褒忠祠之側則朝家之尙無褒錄誠是欠典故至有郞署特贈之擧而燕岐則不過以淸州變出之傍近邑領付官軍於右營將而已且其時兵使褒啓只及於領軍座首而不爲竝論則今無可以更議者矣淸安士人張瀗與其從弟潭同倡義旅而潭則殉節已蒙旌贈而瀗則尙今生存亦甚稀貴依趙重觀例施以加資之典似無不可淸州士人金世萬獨漏原從錄券雖或有公議之抑鬱錄券追入本無其例非所可論云時原任大臣之議如此伏惟上裁何如傳曰淸州牧故崇祿金晉熙倡義殺賊讓功於朴敏雄而敏雄則褒賞此人未免獨漏邑人之稱惜無足爲怪旌褒一款僉議旣未歸一文跡姑無上聞者依金判府議令道伯申加採訪狀聞後當處分同牧故翊贊卞觀夏先起義旅檄告遠近其功不可泯然然而已參原從勳依右相議頒食物同牧故資憲金剛立公家文蹟雖無現在者以卑微之人地辦此不屈之節比晉熙反有勝焉然旌贈事體本自不輕亦令道伯憑考可懲文跡卽爲狀聞鎭川故將校金天柱卽忠臣之兄而諸議之難愼於疊施恩典亦有意見令該地方給米肉存卹其家燕岐故戶長河啓溟吏房河啓澈等斬賊使赴官軍明於逆順之理依左相議令兵曹錄用其子孫於軍門後草記淸安士人張瀗與其從兄潭從征潭旣殉節渠到今生存鎭川趙重觀存錄之擧可謂襯當依李判府事議施以加資之典淸州故士人金世萬有斬賊之功漏錄原從雖似如何追錄旣無例依左相議令本道訪其子孫題給食物從軍將士生存者淸州嘉善金斗三等爲二十六人云依右相議令本道給米肉其中參原從勳者依日前京中武士處分給帖加事分付鎭川僉知趙重觀淸安士人張瀗及從軍將士生存人等令道伯另辦酒饌招渠營下設樂以侑之以示朝家値舊甲記舊功之意事行會可也
정조 12년
副應敎韓光近疏曰伏以宗祊篤受天之祜臣民祝彌月之慶欣聳歡忭大小惟均仍伏念臣於病伏之中忽伏奉玉署特除之命惝怳感激莫省攸措顧臣逖違天陛已有年所一覲耿光豈無至願而十年貞疾一直沈痼起居酬接亦多妨礙出入論思萬無其望屢蒙恩旨輒犯違逋有臣如此生不如死且臣前叨南邑未勘由簿公格所拘承膺無路敢暴情實仰瀆崇嚴伏乞聖慈特賜鑑諒遞臣本兼之職以安微分治臣逋慢之罪以肅朝綱焉臣方蔪免不宜贅他而事屬懲討義難泯默敢此附陳惟聖明俯察焉臣聞有國之政刑章爲大人主之恩嚬笑亦愛一或失當害至禍國此必然之理也雖在尋常擧錯之間尙宜愼重況於逆順向背之際豈容放忽我殿下臨御以來一政一令何嘗不動合規度務歸稱停而獨於治逆一事每欠剛克之道偏用太寬之典龍蛇未化爲赤子梟獍益肆其凶毒隄防有漸弛之慮義理無可明之日世道之憂容有極哉臣於年前懲討之章猥陳祛私之義至承庸嘉之批開納之美欽誦至今竊庶幾聖心有槪實效斯著而今已多年依舊伈泄故紙生毛而王章尙屈新逆接踵而輿憤莫洩終至於窮天極地之凶未破窩窟腐心痛骨之讎不覈根柢世變層生怪鬼疊出天討久稽亂本未鋤此固群下不能抹泣致討之罪而亦豈無憾於大聖人廓揮之道耶至於趙時偉卽一戾氣所鍾也其陰險濫猾之習藉賣威福之罪殿下之所俯燭疏啓之所畢陳臣不必更事覼縷而惟彼妖宇是何等極賊何等巨慝凶圖之醞釀禍心之包藏非一朝一夕之故也凡有秉彝莫不若浼則如時偉之久處近密者其所嚴斥宜先於人而不惟不與之絶又從以附麗之和應之擬帥之計綢繆已久同惡之跡狼藉難掩卽此一款已爲斷案而若乃壬寅同慶之日寔是宗社莫大之幸陟降攸佑神人胥悅除非莽操懿溫之徒孰不蹈舞懽忭於此而渠亦人耳抑獨何心凶言肆發於公座國論喧騰於一世傳之者爲之豎髮聞之者皆欲寢皮人臣負此惡名將何所逃罪於覆載之間哉噫國家何負於渠而渠之所以負國家者胡至於此比年以來權勢日張內以銓選外以藩寄惟意兜攬無不躐取而不思報效之道反懷叵測之心心之所存旣極凶慘口之所發自歸彰露言念及此不覺心寒而骨顫也國無刑章則已若曰有三尺則似此罪惡之窮凶絶悖一不盤覈薄竄海島古今天下寧有是也前後聲討可見輿論而一味相持尙靳兪音刑政之失已無可言神人之憤爲當如何此時拿訊雖不敢請姑先荐棘以待用刑卽爲嚴鞫夬正王法斷不可已也省疏具悉所陳前已悉諭爾其勿辭察職
정조 12년
戊申三月二十四日辰時上御誠正閣右承旨與監印郞廳入侍時右承旨尹行元假注書趙台榮記事官李宗烈金祖淳校正郞廳李祉永崔時淳以次進伏訖上敎趾永曰何以較正耶祉永曰依昨日下敎盡爲釐正矣上曰釐正冊子入之行元進之上進覽訖敎曰設殿下板位以南向而亞獻官以下爲曲拜故位爲東向乎祉永曰然矣上曰諸般儀注得於何處以爲釐正乎祉永曰禮吏李仁福略知儀禮故聞其言參量釐正矣上曰我國卽吏胥之國招致解事禮吏如有疑晦處以爲問難而此政耕當問奴之義矣今日諸郞俱會耶祉永曰然矣上曰早退較正可也仍命退諸臣以次退出
정조 12년
戊申三月二十四日午時上御重熙堂右承旨入侍時右副承旨洪仁浩假注書趙台榮記事官李宗烈金祖淳以次進伏訖上命書榻敎曰疏批未下玉堂許遞與違牌踏下之代前望單子入之待下批牌招察任命書傳敎曰故重臣洪景輔吳光運賜諡豈可踰此月玉堂東壁未肅拜人員卽爲牌招今日擧行事分付又命書傳敎曰政官牌招開政又命書傳敎曰摠帥事未妥矣衰病之難强聞於其子亦已知之而許久虛帶看作已遞摠符一隻無異巡牌之晝封焉有如許事體乎受符之後更量筋力猶可說也一味如此亦豈成說乎摠戎使李昌運推考上曰兼春秋馳詣使臣來到處諭以萬里往還俱爲無事極爲喜幸予方待之卽爲入來事傳諭命退承史以次退出
정조 12년
戊申三月二十四日申時上御誠正閣同副承旨與使臣入侍時同副承旨南鶴聞假注書趙台榮記事官李宗烈金祖淳上使判府事兪彦鎬副使趙瑍以次進伏訖彦鎬曰近日春候不調聖體若何上曰一樣矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣彦鎬曰出疆之時猶不勝顒祝之忱矣尙今遲緩伏未審伊來中宮殿諸節若何上曰一樣平順而尙此遲緩還切悶然矣卿則無事回還誠喜幸矣彦鎬曰臣罪著不察未蒙勘處急於反面雖登前席實不勝惶悚矣上曰卿何必爲引乎上敎瑍曰無事還來甚幸而卿家事不勝惻傷矣瑍曰王靈所曁得返前席而臣之私痛不勝仰達矣行到柵門聞有賜藥之恩恩實曠絶而繼聞慘報矣上曰卿之情理想欲卽爲奔哭先退可也彦鎬曰殊甚惶悚而仰瞻天顔區區之望矣上曰卿其仰覩彦鎬起伏曰果勝於辭陛時矣上曰卿顔甚好矣皇帝顔面何如彦鎬曰臣果屢見而方面燕頷矣上曰八字蓋好矣彦鎬曰雖以外面觀之八字似當好矣上曰接待皆善爲耶彦鎬曰近來使行每得善待而今番尤善爲矣上曰臺灣討平後更無他事耶彦鎬曰伊後果晏然無事矣上曰後市罷後彼人云何彦鎬曰彼人多以交易路絶有所云云似或難之而亦無所關矣上曰灣商灣人亦必爲難矣彦鎬曰然矣而我國事一經再經則輒爲前例自抵無難矣上曰近得新相卿聞之否輿望果洽然矣彦鎬曰臣於中路聞知而臣曾在都憲時欲爲發啓而未及矣到今處義甚難矣上曰此是綸音前付之昧爽何庸更議乎前領相事亦如何彦鎬曰不勝慨痛矣上曰守禦使頻登筵席言無不言至言尹得孚而獨不言李魯春事若先言及則善不善間予豈無敎誨耶未知有甚料理矣到今前領相未知魯春掇拾夏賊口氣云者豈成說乎所可駭惋者守禦使若率此人而行之則事必敗矣彦鎬曰守禦使素無料量之人矣上曰伊日堂箚予甚畏之仍爲召見則言議極爲嚴峻可謂丙申後初見矣或有石弩俱發者或有以死力爭者其鋒不可當矣彦鎬顧鶴聞曰其時首玉堂誰也鶴聞曰首玉堂卽應敎鄭萬始矣上曰鄭萬始不爲拜箚故其次李百亨金履翼等數介人必欲死爭予不能抵當矣近來事輒觀眉睫爲之而此玉堂則亦異於此未知緣何而如彼其忤人彦鎬曰向日處分中事端實由於卿之敎極爲穩當矣上曰甲辰年魯春定配實爲守禦使之地而又發此事字有如許道理蓋欲惹鬧之意矣至於前領相地處豈不好耶所可惜者白首重卜也守禦使則卿亦知其性品而豈其終無事耶彦鎬曰豈意四五日內遽至如此耶上曰蓋前領相素有痼習難棄者亦奈何卿見閔鍾顯則責之可也下詢之時默無一言而獨李在簡言其時字若先言之則豈不爲生色之一端乎彦鎬曰雖無聖敎若見之則必責矣俯詢之下敢不仰對乎上曰其人素畏約故罪止罷職矣上曰中國之宮闕城池何如彦鎬曰壯麗深固矣上曰宴儀何如彦鎬曰規模威儀與我朝殊異無可擬議矣上曰箕營被燒何其夥多耶彦鎬曰內衙則盡爲被燒矣上曰欲爲改建耶彦鎬曰方欲經紀而秋成前欲爲畢役矣上曰曾經西伯而有入燕之人乎彦鎬曰故相李徽之爲之矣上曰先來軍官柳增萬果了了矣彦鎬曰臣待罪箕營時渠是中軍知以了了故臣果帶去而先來後多蒙恩典不勝惶感矣上曰若有窠方欲收用矣書狀何當入來耶彦鎬曰明午間似當入來矣命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨未差右副承旨洪仁浩病同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
趙衍德啓曰明日國忌正日相値視事頉稟之意敢啓傳曰知道
정조 12년
南鶴聞啓曰大司憲蔡弘履未肅拜執義徐秉德掌令高益擎閔彝顯持平吳彦啓李挺龍具在外監察茶時之意敢啓傳曰知道
정조 12년
南鶴聞啓曰備邊司郞廳來言今日賓廳日次而國忌齋戒相値不得來會之意敢啓傳曰知道
정조 12년
傳于趙衍德曰同副承旨馳詣明陵奉審摘奸局內諸陵一體奉審以來
정조 12년
傳于曰趙衍德曰都承旨入侍
정조 12년
趙衍德啓曰摠戎使李昌運昨日飭敎之下尙不受符事體所在誠甚未安推考警責仍卽牌招密符及敎書傳授何如傳曰允
정조 12년
趙衍德啓曰副應敎韓光近校理洪義浩副校理李洪載修撰趙雲紀副修撰李遇濟再牌不進罷職傳旨今方捧入校理韓用龜副校理李庚運修撰鄭福煥副修撰尹羽烈俱在外玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允違牌玉堂從重推考傳旨勿施申飭肅命斯速擧行
정조 12년
傳于南鶴聞曰玉堂違牌傳旨勿施解由勿拘仍以前牌催促
정조 12년
有政吏批判書吳載純進參判李在學病參議李時秀進右承旨尹行元進以韓光近爲應敎
정조 12년
傳于南鶴聞曰留院公事入之
정조 12년
以李鎭復囚單子傳于南鶴聞曰保放
정조 12년
以原春監司狀啓戊申出征將士生存者役姓名開坐事傳于南鶴聞曰雖與殉身後從征有異亦不入於原從之勳券而遠赴京江近十日效力其勞可紀況至今生存者爲近二十人之多亦甚可貴依湖西不入原從人例令該地方給米肉後仍又辦酒饌設樂官庭招致慰撫俾各醉飽還家以示朝家感舊錄舊之意事令該曹卽爲分付道伯處各其地方擧行形止仍令隨所報狀聞諸道準此
정조 12년
以原春監司狀啓杆城郡民家失火事傳于南鶴聞曰方春失所極爲矜悶令道伯元恤典外各別周恤期於斯速奠居事回諭
정조 12년
南鶴聞以景慕宮郞廳以都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 12년
應敎韓光近校理洪義浩副修撰李遇濟等箚曰伏以扶植義理卽聖王之先務摧折公議非昭代之美事不審殿下何爲而有向日過中之擧耶噫嘻痛矣自有甲辰秋逆變以來爲我殿下之臣子者尙無一人之碎首刳腹以死自效一則臣等之罪二則臣等之罪尙何言哉尙何言哉凡有一分秉彝之天者皆欲口剮而手剔若見一毫拶涉於此則孰不骨顫而膽掉乎惟彼魯春之悖疏凶言掇拾夏賊之口氣如印一板甘作夏賊之羽翼自干三尺則尙今偃息於海島已是刑政之大失而肆然請宥之言忽出大官之口一句絶墨削雖以殿下涵貸之仁欲歸之無妄而筵席陳奏思對宜審凶徒隄防關係甚重其可曰無妄而發乎且以當者自解之心强諉之不知而凶疏投呈歲月不久臺啓論列耳目所塗亦可曰不知而言乎事端自發於其口形跡莫掩於衆口則職在論思之列箚陳同聲之討卽其責耳封函旣焚筵奏且祕諸臣所坐雖未詳知而第以處分傳敎下者觀之槪可見諸臣之所秉執者公議也所爭抗者忠憤也日月之明宜賜開納而雷霆之威反加摧抑千里絶塞六人竝逐行色蒼黃景像愁沮是豈所望於聖明之世者耶一行墨削臣等於此尤不勝駭痛之至伏願聖上特加三思亟收諸臣竄配之命以光聖德仍納諸臣懲討之請以伸王章焉至於堂箚付燼尤涉過當藉令其言不槪淵衷唯當曲加優容以廣言路何可爲此創有之事以傷恢張之德耶遂事雖屬勿說來後猶在可追更願殿下深加留意焉臣等因此而又有所萬萬憤惋者向來怪鬼之疏旨意閃忽情節兇憯論其罪犯固不容誅而其中一字凶言又襲劇賊餘套陰懷叵測之心顯售嘗試之計傳神護法如出一口此而不嚴加究覈明施典刑則竊恐亂賊之徒無少懲畏將來之憂靡所止屆爲先施以魯春之同律待用刑設鞫得情斷不可已也取進止答曰省箚具悉矣
정조 12년
副校理李洪載疏曰伏以臣於見職萬不近似而感恩一肅據若固有慙忸兢惶實屬歇後語臣不敢更事煩瀆而鄕廬往返重觸風霧賤疾挾感添劇不得已重違召牌終宵悶蹙不知攸措伏乞天地父母諒臣難强亟命鐫改焉臣旣祈免何敢他及於目下憂憤按注不得略此附陳惟聖明垂察焉噫天地之間戾氣所鍾凶逆間作而極古窮來豈容有二夏賤哉人心之憤惡仇疾於此賊者以仇解憎蠏之意苟有一言半辭之依俙彷像於此賊則疾之固如此賊矣李魯春之一字套襲萬戮猶輕則向者大臣之率爾請宥臣未知其故也寧不大可寒心也哉大臣一有所失三司職當論正言或過當事宜優容奈何聖衷煩惱聯箚諸臣一竝投北天威震動群情愁沮臣竊爲聖德惜之伏願聖上更加三思早下放還之命焉噫嘻月前怪鬼疏之陰慘臣已言之而若其掇拾一字之凶悖臣未及言之大抵此一字要爲失志怨國者之憤口懟筆劇逆倡之魯春和之則此一字雖謂之凶逆斷案可也而繼出之疏作爲題目重言複言其精神所注又非魯春之比臣於是竊不勝痛心焉此不可罪同而律異竝與魯春待用刑快施當律宜矣省疏具悉聯箚諸臣竄配還收事因機逞憾姑舍是直請律名太無忌善地薄竄猶失於輕若嫌其言事當勘不勘堲讒之意果安在哉下款所請與李魯春同律事指吳翼煥之謂乎律名旣如是深重則不書姓名難免不察爾其勿辭察職
정조 12년
戊申三月二十五日辰時上御重熙堂都承旨入侍時兼都承旨沈豐之假注書李貞運記事官李宗烈金祖淳以次進伏訖上曰摠使之病足可入來乎豐之曰聞欲扶病出肅而難於無端入來故請出牌云矣上曰啓辭批答以允字書下可也豐之曰中宮殿湯劑從當製入乎上曰湯劑姑勿進御且觀動靜可也仍命退承史以次退出
정조 12년
戊申三月二十五日初更上御重熙堂坐直承旨入侍時左承旨趙衍德假注書趙台榮記事官李宗烈金祖淳以次進伏訖上命書玉堂聯箚批答訖上曰堂箚若出傍草自下頒布則館吏爲先刑推定配以此分付賤臣承命出傳命書傳敎曰此營救乎敲撼乎托營救之名售敲撼之習意甚不美予切惡之雖欲責備何患無其說而轉語遣辭太極憯刻非不欲別加處分而與向日聯箚者之口業與擧措頗有間焉重費辭氣反非庇護之本意且況目下所待之者只在棼者熄詿者詘而已豈爲異旨者所撓奪姑從不治治之義應敎韓光近校理洪義浩副修撰李遇濟爲先刊削仕籍以示順應而明示之意命退承史以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨未差右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
南鶴聞啓曰玉堂備員間視事頉稟之意敢啓傳曰知道
정조 12년
南鶴聞啓曰大司憲蔡弘履持平李挺龍未肅拜執義徐秉德掌令高益擎閔彝顯持平吳彦啓俱在外監察茶時之意敢啓傳知道
정조 12년
傳于趙衍德曰書狀官留待
정조 12년
南鶴聞啓曰應敎韓光近校理洪義浩副修撰李遇濟纔已刋削校理韓用龜副校理李庚運修撰鄭福煥副修撰尹羽烈俱在外玉堂上下番俱空事甚未安副校理李洪載修撰趙雲紀卽爲牌招入直何如傳曰允
정조 12년
南鶴聞啓曰校理李洪載修撰趙雲紀牌不進罷職傳旨今方捧入而校理韓用龜副校理李庚運修撰鄭福煥副修撰尹羽烈在外玉堂上下番俱空事甚未安未差之代政官牌招開政差出待下批仍卽牌招入直何如傳曰允
정조 12년
有政吏批判書吳載純進參判李在學病參議李時秀進右副承旨洪仁浩進以徐配修爲校理李尙度爲副修撰柳正養爲谷城縣監
정조 12년
兵批判書鄭好仁病參判具㢞病參議宋鍈病參知柳誼入直進同副承旨南鶴聞進副司直宋民載副司果朴基正李敬五宋翼孝
정조 12년
尹行元啓曰副修撰李尙度牌不進罷職傳旨捧入而副校理李洪載修撰趙雲紀傳旨未下校理韓用龜徐配修副校理李庚運修撰鄭福煥副修撰尹羽烈俱在外玉堂上下番俱空事甚未安未差之代政官牌招開政差出待下批仍卽牌招入直何如傳曰允
정조 12년
南鶴聞以吏曹言啓曰玉堂東壁今當差出而前望中無故之人只有二人以二望擬入之意敢啓傳曰知道
정조 12년
有政吏批判書吳載純參判李在學病參議李時秀進同副承旨南鶴聞進以鄭萬始爲副應敎李敬五爲東學敎授
정조 12년
傳于南鶴聞曰坐直承旨持留院公事入侍
정조 12년
以慶尙監司狀啓禮安縣民家失火事傳于南鶴聞曰方春失所極爲矜悶燒死人生前身役蕩減令道伯原恤典外加給各別周恤期於斯速奠居事回諭
정조 12년
以原春監司狀啓麟蹄縣民家失火事傳于南鶴聞曰方春失所可悶況斗邑民事尤爲矜惻燒死人生前身役蕩減令道伯原恤典外會付米斗分等加給拔例周恤期於斯速奠居事回諭
정조 12년
趙衍德以賑恤廳言啓曰依下敎農圃農人六十四名各米一斗式合米四石四斗分給之意敢啓傳曰知道
정조 12년
趙衍德以禁衛營言啓曰來四月當六番中部前司屬京畿五哨軍兵逢點實數六百五十二名已爲點閱整齊來四月初一日與內外各處入直將官軍兵等依例替代後舊軍放送之意敢啓傳曰知道
정조 12년
趙衍德以禁衛營言啓曰來六月當六番中部左司屬京畿五哨軍兵來五月二十五日京中逢點依例準二朔立番之意本道監司處預爲知委何如傳曰允
정조 12년
趙衍德以御營廳言啓曰本廳來四月五月兩朔應立中部右司屬忠淸右道五哨軍兵六百七十名已爲逢點整齊矣四月初一日與中司軍兵替代立番後舊軍放送之意敢啓傳曰知道
정조 12년
趙衍德以御營廳言啓曰本廳來六月七月兩朔應立中部後司屬忠淸右道五哨軍兵五月二十五日京中逢點六月初一日與右司軍兵當爲替代立番趁期調送事本道監兵使處依前知會之意敢啓傳曰知道
정조 12년
大司憲蔡弘履疏曰伏以卽伏見傳敎下者有陳箚諸玉堂刋削之命臣於此誠不勝惝惶之至噫嘻痛矣魯春之負犯何如也關係如何也掇拾凶言甘作劇賊之羽翼蘊釀凶圖自歸劇賊之腹心旨意叵測潛售網打之計宿處難忘莫掩鬼蜮之態究厥心腸與夏賊一而二二而一也王府之究覈未竟海島之酌處旋下輿憤莫洩王章未伸俟後一分之望惟在於待用刑窮覈而迺者請宥之論胡爲而發也當初事實藉曰不知而不知而請宥恐非愼重之道雖尋常請敍之事必詳本事而後乃可進達而至於罪惡彰著之如魯春者容易請宥末乃歸之於無知妄作則公議之久而愈憤當如何哉向來堂箚雖未得見大臣有失則三司言之自是淸朝之美事而殿下不惟不槪過加摧折關塞行遣道路嗟惜昨日聯箚又未知遣辭之如何而其心則出於憂愛之忱其事則不失論思之體殿下不少假借倂置重勘不意聖明之世有此過當之擧也臣謂前後諸玉堂處分之命一竝收還使公議伸而聖德益光焉仍念臣之自來情勢非但通朝之所共知抑亦聖明之所俯燭臺端一步鐵限在前新除之下冞增悚蹙事在目下雖不得不言而官職去就初非所可論伏乞天地父母俯垂諒察亟削臣所帶之職以安私分仍治臣逋慢之罪以肅朝綱不勝幸甚答曰省疏具悉前後玉堂處分非戱劇則卿亦無難隨衆乎卿其勿辭行公
정조 12년
持平李挺龍疏曰伏以天休滋至彌月有慶歡忭顒望大小同忱仍伏念臣寒門庸姿偏被恩造通籍未久濫躋臺選雖使眞才宿望惟懼驟升況臣空空一明經生耳其何敢晏然自居以儻來揚揚爲冒占之計哉只緣大慶在前不敢遠處鄕里昨始入城柏府新命已有日矣臣誠感泣恩私旋不勝兢惶慙恧之至夫臺閣言責之任何等重大而以臣無似苟然充數豈非辱朝廷玷名器之甚者乎天日在上臣不敢虛飾讓美伏乞天地父母諒臣實情亟命鐫改以重公器以安微分焉臣於祈免之章不敢瀆陳他說而誠以君讎國賊不獨士師然後誅之也忠憤鬱抑不忍終默略此附陳惟聖明垂察焉嗚呼國家不幸凶逆踵作丙丁以來殆無虛歲而天網太恢鋤治不嚴朝野寒心已非一朝一夕之故而戾氣所鍾梟音狼毒化出一夏賊而極矣盡天下之刃不足以磔其肉窮古今之律不足以議其刑凡有血氣之類孰不欲食肉寢皮而蹈襲此賊口氣者李魯春之罪固不可勝誅而不可當律偃息自在國家之失刑大矣向者大僚矇然請釋何其率爾忘發之至此也臣竊慨惜焉噫隄防不嚴刑章太寬怪鬼投疏假托言事敢肆凶言無所不至非渠獨辨路人皆知而刑戮不加於其身究覈不及於其徒如是則亂賊何所懲畏朝著安得鎭安哉臣謂夬從嚴囚待用刑之請焉嗚呼丙午五九月之變卽臣子如不欲生必得一雪而後已者而逆宇尙貸首領賊偉偃處海島一日二日忍而苟度徒使人心愈鬱而醜徒跳踉臣不勝歎息痛恨也伏乞竝揮乾斷亟從諸臣之請焉省疏具悉有罪不罪寧有如許刑政亦豈拘於官名之玉堂二字不可施刊竄之典乎隨衆迭言予甚惡之附陳無姓名人請律事無論是否違例甚矣與尾陳事不允爾其勿辭察職
정조 12년
戊申三月二十六日巳時上御誠正閣右承旨入侍時右承旨尹行元假注書李貞運記事官李宗烈金祖淳以次進伏訖上曰書狀留待乎行元曰留待矣上曰持聞見錄及塘報使之入侍可也賤臣承命出與書狀官鄭致淳偕入進伏上曰遠路無事往返可喜彼中事情果何如致淳曰別無他事矣上曰見皇帝乎致淳曰見之矣上曰狀貌何如致淳曰貌好而四方矣上曰林祥文則已爲討平云耶致淳曰已討平云矣上曰渡江後聞邪說之流傳者乎致淳曰臣亦聞之沿路守令亦或有問之者矣上曰此說之流行誠可怪也上曰犯禁者是刷馬驅人乎驛卒乎致淳曰驛卒而卽爲捉送矣致淳曰臣學識鹵莽言議巽軟淸朝耳目之任萬萬不稱前此叨承非止一再而寧犯違傲之誅不敢爲承膺之計居常惶懍若隕淵谷迺者薇垣除旨忽下於使命將返之日反面義重他未暇顧章皇肅命而因仍冒據斷無是理且況臣猥忝專對之任職是兼臺責在糾察若於一行之中有冒禁之弊則罔非臣不職之罪也而臣纔出柵未及渡江之前廝卒冒出紋緞被捉於灣府搜檢之時臣若嚴加禁飭早卽察搜則豈至此無難犯禁之理哉擧此一款臣之疎暗不察之罪無所逃焉臣方以此竢勘無地自容見職去就尤無可論其何可一刻冒居於臺次乎請命遞斥臣職上曰勿辭亦勿退待行元曰獻納鄭致淳避辭結語有欠詳白揆以事體不可無警推考何如上曰依爲之出擧條上命致淳先退上曰首譯如待令卽爲入來宗烈承命出與首譯李洙偕入進伏上曰彼中事情何如洙曰別無他聞而林祥文則已討平云此則風傳之說而未見文跡矣上曰聞有盜賊之患然否洙曰不過草賊云矣上曰皇帝康健乎洙曰果爲康健天津水獵程途爲四五百里而留過數十日云矣上曰後市罷後物情何如洙曰使臣出來之時頗有邀路徵索之患矣上曰行中則有蒙利之道否洙曰以後市一款驛官前則空往空來自後市之罷其銀入於原八包而大爲蒙惠松商柵胡則未免失利矣滿人議論亦不一執事者則以爲便好逐利一時者則持難云矣上曰位高之臣有可稱者乎洙曰阿季德甫諸人有聲稱云矣上曰稱慶在何時云耶洙曰皇帝撝謙云而今秋則齊聲以請云矣上曰今年又當有別使乎湛曰若有稱慶之事則當有使行矣上曰赴燕前後幾次乎洙曰二十八次矣上曰幾代爲此任乎洙曰七代連爲首譯矣上曰壯矣仍命退諸臣以次退出
정조 12년
戊申三月二十六日未時上御重熙堂左承旨入侍時左承旨趙衍德假注書趙台榮記事官李宗烈金祖淳以次進伏訖上命讀公事仍書判付訖命退承史以次退出
정조 12년
戊申三月二十六日酉時上御重熙堂坐直承旨持留院公事入侍時右副承旨洪仁浩假注書李貞運記事官李宗烈金祖淳以次進伏訖上命讀公事命書大司憲蔡弘履持平李挺龍上疏批答上曰近日疏箚中不書吳翼煥姓名何也仁浩曰向來下敎中有或疏或箚屑越之敎伊後疏箚之不書姓名似因是而然矣上曰近來事誠可怪也仍命退承史以次退出
정조 12년
南鶴聞啓曰來初一日輪對日次矣敢稟傳曰爲之
정조 12년
南鶴聞啓曰大司憲蔡弘履持平李挺龍未肅拜執義徐秉德掌令高益擎閔彝顯持平吳彦啓俱在外監察茶時之意敢啓傳曰知道
정조 12년
傳于洪仁浩曰承旨入侍
정조 12년
南鶴聞啓曰副應敎鄭萬始牌不進罷職傳旨今方捧入而副校理李洪載修撰趙雲紀副修撰李尙度傳旨未下校理韓用龜徐配修副校理李庚運修撰鄭福煥副修撰尹羽烈俱在外玉堂上下番俱空事甚未安未差之代政官牌招開政差出待下批仍卽牌招入直何如傳曰允
정조 12년
有政吏批判書吳載純進參判李在學病參議李時秀右副承旨洪仁浩進以李顯默爲副校理李鼎德爲修撰宋民載爲副修撰
정조 12년
趙衍德啓曰副校理李顯默副修撰宋民載牌不進罷職傳旨今方捧入而副應敎鄭萬始傳旨未下校理韓用龜徐配修副校理李庚運修撰鄭福煥李鼎德副修撰尹羽烈俱在外玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰請牌迄可休矣違牌玉堂有情勢人許遞其外更卽牌招入直違牌則直捧禁推傳旨
정조 12년
洪仁浩啓曰新除授校理徐配修時在京畿仁川地經筵入番事緊斯速乘馹上來事下諭何如傳曰允
정조 12년
趙衍德啓曰新除授修撰李鼎德時在慶尙道慶州地經筵入番事緊斯速乘馹上來事下諭何如傳曰許遞前望單子入之與未差之代待下批一體牌招入直
정조 12년
玉堂前望單子入之副校理沈晉賢修撰尹致性落點
정조 12년
洪仁浩啓曰新除授修撰尹致性方在罷散中何以爲之敢稟傳曰敍用
정조 12년
洪仁浩啓曰卽者中樞府錄事來言領府事金致仁以爲堂箚復嚴惶懍轉加又方逬出城外云係是大臣去就敢啓傳曰當以手書例別下敦諭矣
정조 12년
別諭領府事自卿入城一未敦迫任卿姑且優遊者非欲怠爾蓋有待焉與其汲汲遏萌無若徐徐牖頑竊庶幾默會之矣惟玆出城之擧何乃遽易堂箚頒本無甚大礙眼處其入也旣附不自有之義出亦其可徑情耶多少山積非面不可悉而今之惡卿者把持日急機穽四莊此似可怖而可怕予惟在寧背初筵之約乎記注在彼卿宜休慮大抵筵奏迹也段落心也卿之迹予非之人亦非之因卿心求卿迹是迹也非無情乎非無妄乎卿之慥慥一心在於立今日之朝佐今日之治矯其非正其謬欲答委毗之私抑何心知而故爲公而孤負私而顚沛躬蹈覆轍與亂同歸乎予知之矣卿之自來規模周徧太不足遇事做事每患無益而有損古大臣彌綸協贊之方恐不若是況在今時處今俗以力較勝必無幸矣卿縱不遑自恤獨不念世道人心乎卿之迹卿實自取也所謂三人者段落自異卿乃混看而合言之卿之心認爲重且大者竟無葛藤屬之支裔者反致狼狽若使卿專精於李魯春事有意而有是奏則疏語之首尾臺啓之停仍豈有不思不考之理乎卽此一款本心可暴況魯春之竄宥不關於綸音前後卿之執此爲證不亦太左乎以卿明識達鑑有此錯解段落故曰卿之心非本心也噫縷縷敷諭豈徒慰解卿也兼欲使見朝紙者曉然知迹與心之逈如黑白沮方湧之議抵爭起之鋒知卿者恕迹與心不知卿者恕其心心旣曰無他云乎則勤攻之來極不過慨然寒心等語而已似此咎責卿必拜而受之予亦自此庶除勞思公私之幸爲如何哉更以餘意申諭言事之臣一則爲卿二則爲卿卿若報予眷而效卿志入城之行恐不踰此日卿須深體深體此別諭入侍史官傳諭于領府事傳于洪仁浩曰今日前領相處敦諭說得事實備盡旣知其如許則言事之地亦當從其事實而信之昨日以前乘機怪怪之說一例漫應甚者不得不略加處分到今見此敦諭之後更當如何爲說無心而曰有心在小官猶不可況大官乎超躐三四等透穿五六帀以類推類事上生事構成之捏合之驅以之於極層地盡頭逞平日之憾快目下之意卽近俗難矯之弊而又況所謂朝廷事端非一時是非甲乙之辨則纔有錯誤便欲付之於重大處人孰有保存身名者乎予雖否德決不因一大臣如是斷斷此後言地又有如兩次堂箚云云者此非爲名義也卽濟黨私也名以名義濟以黨私惟意置人於爲鬼爲人則是果非作威福之徒乎今日丁寧之諭無或泛聽莫致後悔事令言事之臣知之
정조 12년
記事官臣李宗烈書啓臣敬奉聖諭馳往傳諭于西部盤松坊盧僉正契領中樞府事金致仁所住處則以爲臣迫於恩命冒還私次經旬蹙伏日夕俟勘纔始得見堂箚謄本聲罪益嚴死亦有餘臣於是一倍震懍又不得不席藁城外乃聖上特遣近臣宣下別諭首尾五百六十有餘言敷示開導無復餘蘊凡於賤臣本末長短與筵奏心迹之間纖毫之微無不悉燭諭臣之不足兼欲使見朝紙者曉然知之噫嘻從古君臣之際有誰得此雖在慈父之詔迷子亦所未聞臣擎讀未半聲淚俱發不知今日之爲何日也至若史官口傳下敎尤非所敢承聞者在臣分義何敢更爲逡巡而惟是臣之得至今全保殘喘罔非恩造今又終逭當律仰恃寵靈晏然爲還入之計則將無以謝一國之論而適添其無忌憚之案思量到此莫知所出伏地惶隕惟願遄死云矣敢啓傳曰午筵聞卿出城急於敦諭忽忽呼寫語未達意可嘆可嘆前後堂箚遣辭之輕重緊漫自有不可同日而語者則如是相持如是遲疑不但處義之過當揆以事理豈容乃爾迫曛不能多誥卿須卽爲入城事承旨傳諭待入城後來奏城鑰姑爲仍留
정조 12년
同副承旨南鶴聞書啓臣敬奉聖諭馳往傳諭于西部盤松坊盧僉正契領中樞府事金致仁所住處則以爲纔於史官之還略陳感泣之忱而草草附奏辭未盡意千萬意外夜漏將下恩敎復勤近密之臣臨宣陋巷責之以遲疑諭之以過當仍令留門入城恩禮曠絶非所施之於罪負如臣者且惶且感但有淸涕之被面到此地頭一已處義有不可自恤謹當仰承明命冒還私次云矣大臣今方入城臣則先爲入來之意敢啓傳曰知道
정조 12년
傳于趙衍德曰右副承旨牌招入直
정조 12년
傳于趙衍德曰同副承旨牌招入直
정조 12년
以咸鏡監司狀啓戊申出征人等職姓名開錄事傳于趙衍德曰甲山人丁甲旣參原從至今生存依他例加資令該府倅招致官庭備酒饌設樂厚饋觀此狀本役名以奴載錄特爲免賤事一體分付
정조 12년
洪仁浩以禮曹言啓曰全羅監司沈頤之戊申從征將士生存者及殉身未褒人搜訪以聞事狀啓問議于時原任大臣草記事命下矣謹依聖敎發遣郞廳問議于時原任大臣則左議政臣李性源以爲湖南則雖無立殣倡義之可以表章者而從征將士之至今生存者十五人誠爲可貴依湖西例考其錄券軍籍各給食物而其中玉果柳一星從軍之請擒賊之功俱涉可嘉年近九十職經四品一資之加恐無足惜至於光州之閔霽章兄弟勞已表著全州之吳震亨事亦奇壯而褒贈之典今非可論令本道訪其子孫施以食物似合事宜伏惟上裁云右議政臣蔡濟恭以爲湖南道臣狀啓中戊申從征人生存者合爲一十有五而在亂時把立闕中者一赴安竹陣者三赴雲峯營將孫命大陣防守八良嶺與六十嶺者十赴居昌陣者一其中前僉正柳一星超上板樓擒賊以歸辛太才到安城擊斬兩賊朴信昌於安城竹山斬獲數多而年久之後難以憑信然年皆九十左右至今生存不可謂非稀貴之事朝家於此何必以恩渴爲慮而不施優異之典乎臣意則八九十人竝依老職推恩例加以一資俾知國家念舊紀勞之意恐爲得宜至若光州之閔霽章兄弟全州之吳震亨以食物存恤其子孫亦無不可伏惟上裁云領府事臣金致仁方在蹙伏俟勘中不敢獻議判府事臣鄭存謙病未收議判府事臣徐命善病不收議領敦寧臣洪樂性病不收議判府事臣李福源病不獻議判府事臣金熤病添神瞀不得收議判府事臣李在協以爲閔霽章兄弟之功已見於勘亂錄亦參原從別無可施之典全州座首吳震亨其時判官李錫仁旣以此貤贈座首則食物題給或無妨生存將士四人則已參原從錄依京兆松都已施之例或帖加或賞加似宜其外十一人皆是八良峙防守之軍其功不下於安竹從軍而旣未參於原從依他例米肉題給似好云判府事臣兪彦鎬以爲今此湖南道臣狀聞中從征將士之尙今生存者旣有畿湖已施之例其中已參原從錄四人則或帖加或賞加其餘十一人亦依他例食物題給恐爲得宜至如光州閔霽章兄弟之奇功不但槪見於勘亂錄安竹之人至于今稱道而咨嗟全州座首吳震亨力拒賊孝之調兵協贊通判之守城此二人雖與立殣者有間而其奮義效忠俱甚可嘉當此舊甲重回恩澤廣施之日特加褒錄之典允合激勸之政伏惟上裁云時原任大臣之議如此伏惟上裁何如傳曰光州故兵使閔霽章兄弟安竹之功丹書昭載不可仍以泯沒本道人樹立此人之家官最高其子孫姓名令道伯訪問仍觀身手以聞全州座首吳震亨抗賊孝拒賊顯功埒邑倅朝家恩典豈擇貴賤褒錄之擧更遣郞官收議以啓前僉正柳一星挺身從軍生擒賊帥論其功也不啻卓卓至于今生存亦云異矣旣參二等勳券忠壯忠翊將中令該曹口傳作窠調用朝官八十歲以上人每歲首例加一資而此人則年近九十尙在角圈之列何也問于本道以啓雲峯資憲前同知李處三自願把防竟至成功至蒙論賞之恩典而年近百歲生存甚貴況領軍結陣在於三月二十七日云而今日卽伊日宜有別般褒嘉之擧特擢崇政階錦山出身金萬守等十三人無論參券與未參券從軍或參陣一也年皆八九十此等處何靳一資依右相議老職例施行原從勳外常賤以帖加擧行皆令明日政下批生存人等各其地方官設樂備酒饌宴侑亦依他道例爲之事一體分付該道可也
정조 12년
判府事李福源箚曰伏以臣頃上瀝血之章懇乞不肖之身伏奉批旨誨諭敦勤責之以非其時戒之以勿復辭顒跂之餘大失所圖惶恐悶塞不省攸出疏本旣命封還再瀆極知不敢而竊伏念君臣之際義同父子積誠所孚終必垂諒有懷不盡反涉自阻玆敢不避僭猥更煩鳴號惟聖慈憐而察之噫臣卽十年前病廢人也杜門窮巷寄命刀圭已判不齒於恒人豈有進退之可論而特達之恩誤辱簡拔世之相忘而聖上眷之天之所廢而聖上起之感激趨走忽已多年尸素之罪冥擿之愧反顧點檢不勝追訟休致之請嗚呼晩矣大防旣嚴於援禮至願冞切於踵先斷斷情實天實鑑之而惟此狗馬賤疾今至無可奈何之境非臣自列則雖以日月之明安得以俯賜照燭也自昨秋至于今春病凡三添每經一番辛苦輒覺一層落下前之迫眼僅辨者今不復辨終日昏昏如坐烟霧匙箸屨筇動費摸索在旁親屬顔面依俙似此貌樣雖戶庭之間猶有迷亂顚仆之慮況於禁闥出入之際扶携躃躠艱苟百端不惟臣心之恧縮不寧其爲駭觀瞻差班聯當如何哉尙可以內懷貪戀榮祿之意外托便訣明時之說一向依違於去留之間哉至於滿盈之懼臣之前疏亦旣略誦而摠百僚押兩班惟東西二府耳同堂兄弟之一時竝據近所未覩古亦罕聞以臣衰替之門運眇小之福分當此絶無僅有之事必有招損促災之端入則相對憂歎出則環顧悸慄夙宵懍懍如添一疾持保之道斂退宜亟而以年齒以情理以疾病臣之當退較然無疑此臣所以干冒威嚴一籲再籲不獲請則不敢止者也臣方乞退兼帶何論而惠署提擧之尙縻身邊已萬萬非私義所安軍門之設置都提調政使之照管大體有所統轄而臣旣病昏漫無所知有名無實亦極惶愧倘蒙聖恩可臣所懇則此等虛帶之銜亦將不煩辭巽自歸卸免在於公私豈不幸甚伏望聖上諒臣重複之請實匪獲已怜臣切至之情毫無假飾特下恩旨劃卽準許俾得以優遊殘齡圖報塵刹則實天地造化終始生成之澤也取進止答曰省箚具悉卿懇前者言之詳矣更何請懇卿雖百箚十疏予惟有一靳字須諒勿或煩申以副予肝膈之諭仍傳曰此批答遣史官傳諭
정조 12년
洪仁浩以扈衛廳別將以大將意啓曰本廳別將崔範重以其親病受由下鄕番次苟簡有難等待其還來改差何如傳曰允
정조 12년
戊申三月二十七日午時上御重熙堂承旨入侍時右副承旨洪仁浩假注書趙台榮記事官李宗烈金祖淳以次進伏訖上命書領府事金致仁別諭訖上曰兼春秋馳往領府事所住處諭以近以念世道之憂夜不能就寢滯症復發極甚悶然欲爲敦諭而辭竭意盡以手書例悉諭卽爲入城事一體傳諭也命退承史以次退出
정조 12년
戊申三月二十七日初更三點上御重熙堂坐直承旨入侍時右副承旨洪仁浩假注書趙台榮記事官李宗烈金祖淳以次進伏訖上曰玉堂承牌入來耶仁浩曰姑無牌去來矣上曰牌去來催促賤臣承命出傳命讀公事仍書判付訖命書傳敎曰因坐直承宣之傳諭進去伴番無人承牌入來而今於持公事入侍承寫不辨字劃語聲上聱下牙所見萬萬駭然必因酒氣所困當該承旨爲先下義禁府推考命退承史以次退出
정조 12년
趙衍德啓曰右副承旨洪仁浩卽爲牌招何如傳曰允
정조 12년
有政吏批判書吳載純進參判李在學病參議李時秀進同副承旨南鶴聞進以徐配修爲西學敎授
정조 12년
兵批判書鄭好仁病參判具㢞病參議宋鍈病參知柳誼入直進左承旨趙衍德進副護軍柳一星副司直李顯默副司果李鼎德同知單趙致慶
정조 12년
兵曹口傳政事以柳一星爲忠壯將
정조 12년
以兪萬禧囚單子傳于南鶴聞曰保放
정조 12년
右副承旨洪仁浩疏曰伏以臣於此時忝叨邇班何敢爲言私之計而臣父素患痰癖之症近添換節之交眩氣頻發蛔痛兼劇委頓床笫連事藥弭區區情理實無離捨之勢召牌之下末由趨膺玆敢疾聲仰籲伏乞聖慈亟垂體諒遞臣所帶之職俾便救護治臣瀆擾之罪以肅朝綱千萬幸甚省疏具悉爾其勿辭救護父病
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩受由同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
傳于趙衍德曰同副承旨入侍
정조 12년
傳于南鶴聞曰沈晉賢事其可成說乎申飭多日非懸牌非違牌尙無消息萬萬駭怪聞以譴罷擧條中疑亂二字爲嫌云而始不能挺身終不能明討且其遣辭極爲如何近來此等風習常以爲痛惡未勘者姑無論已勘者但當知罪而已焉敢看作處義然乎更以違牌等說煩浼則今日紀綱雖曰掃地豈可懷了於一晉賢乎副校理沈晉賢推考啓辭勿施使卽入肅追省記下敎前無得替直
정조 12년
傳于南鶴聞曰玉堂番次苟艱在外玉堂許遞今日政差出
정조 12년
有政吏批判書吳載純進參判李在學病參議李時秀進左承旨趙衍德進以李殷模爲校理朴基正爲校理沈能翼爲副校理權裕爲修撰
정조 12년
兵批判書鄭好仁進參判具㢞參議宋鍈病參知柳誼入直同副承旨南鶴聞進以黃昇源爲副摠管張瀗爲僉知尹守範爲全羅兵虞候朴基豐爲黃海水使
정조 12년
傳于南鶴聞曰新除授玉堂牌招
정조 12년
傳于南鶴聞曰前望單子入之待下批牌招察任
정조 12년
玉堂前望單子入之校理尹翊東趙雲紀副校理李儒慶修撰李敬五落點
정조 12년
南鶴聞啓曰新除授校理尹翊東趙雲紀副校理李儒慶方在罷散中何以爲之敢稟傳曰敍用一體牌招
정조 12년
以校理尹翊東趙雲紀副校理李儒慶修撰李敬五牌不進傳旨傳于南鶴聞曰前牌勿施更爲牌招
정조 12년
以京畿監司狀啓沁都米二千石南漢米三百石移轉令廟堂稟處事傳于南鶴聞曰依狀請施行事回諭
정조 12년
以原春監司狀啓三陟府民家失火事傳于南鶴聞曰方春失所極爲矜悶令道伯原恤典外各別周恤期於斯速奠居事回諭
정조 12년
南鶴聞以禮曹言啓曰全州座首吳震亨抗賊孝拒賊顯功埒邑倅朝家恩典豈擇貴賤褒錄之擧更遣郞官收議以啓事命下矣謹依聖敎發遣郞廳問議于時原任大臣則左議政臣李性源以爲全州吳震亨之違拒調兵協贊守門俱涉可尙而其時通判旣以此新施貤贈則該邑功曹似不宜疊蒙褒賞故臣之前議中以食物爲請者蓋欲稍存差等而今此更收議之命實出不擇地之意令本道訪問其子孫施以軍門錄用之典似不至太過伏惟上裁云右議政臣蔡濟恭以爲吳震亨事之更命收議不擇地之聖意非不感歎而第念抗賊孝拒賊顯謂之震亨與有贊助則可若以此專歸之震亨不可蓋官門百事指揮者守令也鄕官則奉而行之而已當其亂時若非判官有所指揮則以鄕官一人之身雖欲抗賊拒賊恐是行不得之事向日判官李錫仁之贈職亦不過以其生前所已命而未及施者追施之於今日若又褒贈震亨恐無差等令軍門訪其子孫錄用則其在追念舊勞聳勸來後之道恐爲得宜伏惟上裁云領府事臣金致仁方在蹙伏俟勘中不敢獻議判府事臣鄭存謙病未收議判府事臣徐命善病不收議領敦寧臣洪樂性病未收議判府事臣李福源病不獻議判府事臣金熤病添神瞀不得收議判府事臣李在協以爲吳震亨之抗賊孝拒賊顯其功固亦可嘉而此不過贊助邑倅則恩典亦不宜比同且判官李錫仁之今番貤贈蓋緣其時已有加資之命而身故未及施之故特擧追贈之典與別加褒贈差異則座首之又爲褒錄或過分數伏惟上裁云判府事臣兪彦鎬以爲今以吳震亨事特下朝家恩典豈擇貴賤之敎更命收議以啓賞功不遺之聖意臣實欽仰而至於褒錄之擧則依燕岐河啓溟兄弟之例令兵曹訪問其子孫錄用於軍門恐爲得宜伏惟上裁云時原任大臣之議如此伏惟上裁何如傳曰依左右相議施行
정조 12년
南鶴聞以備邊司言啓曰卽因黃海監司金思穆水使宋載岳漂人問情狀啓有草記稟處之命矣取見其狀本則以爲異國人一名漂到於海州小腕鴨島而定送譯學詳細問情則乃是南京蘇州府劉口庄人十四名載黃豆薏萌等物往秀洋縣要賣矣爲風所漂八人渰沒洋中五人餓死船中只是一人得活而舡隻旣已破傷自願從旱路還歸餓死五人亦願一坑埋置云所乘船隻依例燒火船中雜物折價以給事竝令廟堂稟旨分付爲請矣漂人船隻旣已破碎依其願從旱路還送而所着衣袴等物令本道詳考前例精造以給待其病差卽爲發送而朝夕供饋沿路刷馬各別申飭擧行以示朝家優恤之意令各道道帥臣別定差員次次交替轉送于灣府以爲入送北京之地所經各邑嚴禁雜人無得相通之意一體嚴飭物件中可以運致者以刷馬替運如黃豆等物依其願從優折價以給破碎船隻棄置什物依例燒火餓死人五名依其言一坑埋置而棺板衣服更爲問情依願備給事分付咨文預爲撰出定咨官入送之意分付承文院司譯院而漂人問情事係邊報有不容暫時遲滯今此問情之遲滯雖因彼人之饑困昏迷所致而多日淹延今始登聞者極涉稽忽問情文字宜有一定恒式雖是漢譯應用之語所當翻傳明白而莫重奏御文字圇載錄者前所未見大違格例某日某人之渰死餓死船中所載之某物某主初不詳問者亦欠別白屍身考檢則全欠具格掘坎假埋則未免經先雖以襦衣言之此乃朝家柔遠人之特恩且有辛卯年不給之已例而直請製給者亦涉不審種種錯誤非止一端迎送之弊有不可恤當該水使罷職當該道臣亦有不能檢飭之失從重推考地方官拿問處之問情譯官待用刑令攸司從重科罪何如傳曰允
정조 12년
南鶴聞以吏批言啓曰繕工監副正金常行呈狀內矣身素抱痰癖之症轉益孔劇多般調治少無變動斯速入啓遞改云今姑改差何如傳曰允
정조 12년
領府事金致仁疏曰伏以臣犯萬死之罪蒙再生之恩分甘誅極勘止遞免自顧釁殃非罰伊榮日昨長幅絲綸又是千古所未有之殊渥字字恩言推心置腹誨諭開示靡有餘蘊燭心迹則白臣之無情勉規模則憂臣之有損丁寧惻怛可泣鬼神藉令自訟何以及此日月雨露獨偏臣身手擎恩旨疑若夢寐臣雖闔家糜粉曷能圖酬其萬一夜漏方下王人再辱銜恩戴罪冒入城闉而惟是大戾未勘崇秩尙縻則臣安得不瀝血緘辭疾聲號呼粗伸感泣之忱仰請鈇鉞之誅乎念臣耗朽老誖不堪供世久矣秪緣寵渥浹髓顒祝懸誠戀結遲徊愆尤日積卒之死期所迫自陷大僇公議累發聲討罔極茫昧本事臣固知罪斷以强諉無辭可解人臣負此宜不容一刻偃息而上天至仁過加涵貸旣靳顯戮終歸全宥私心震悸猶屬餘事國有常憲將安所施此臣所以夙夜懾蟄席藁涕泣惟竢嚴誅之遄伏乞抑臣於堂疏論吳翼煥事又有萬萬悚懍者一字踵襲之尤爲凶悖誠如儒臣之言而臣之昏矇不能早自覺悟致失登時嚴討則此其罪奚間於島囚之請宥哉罪上添罪俱係罔赦縱荷聖慈之到底庇覆其奈臣罪之觸事增疊嗚呼孽有自作而上獨曲保恩出常倫而臣則孤負罪極而爲恩恩極而爲罪俯仰隕越靡所因極伏乞聖上推生全之餘惠察危迫之至懇儻不卽加刑章亦願永賜斥退俾得以嚴臣分而補餘景公私大幸臣無任瞻天仰聖戰恐祈祝之至答曰省疏具悉卿懇日前別諭梗槪已言之今豈有他語稍竢面對時擬敍未盡之蘊此姑略之疏中多少辭巽過矣過矣尾陳事尤過矣其所云云與彼自異藉令用意用之當句內旣無立隻戟手之跡且況可罪者不在於此一字卿須諒之造朝當在䢷間從近遣近侍更當有敦迫矣傳曰此批答遣史官傳諭
정조 12년
戊申三月二十九日巳時上御重熙堂都承旨入侍時兼都承旨沈豐之假注書李貞運記事官李相璜金祖淳以次進伏訖上曰兵判已入來乎豐之曰俄纔入來云而未得詳知矣上曰吏判及吏議入來已久而兵判則尙不入來其緣由知入賤臣承命出回奏曰姑不入來云矣上曰兵判家自前素稱謹愼云矣近或擺脫其本色誠可怪也上曰問情事急黃海水使今日政差出之意言于兵判可也仍命退承史以次退出
정조 12년
戊申三月二十九日申時上御誠正閣同副承旨入侍時同副承旨南鶴聞假注書趙台榮記事官李相璜金祖淳以次進伏訖上命書領府事金致仁疏批訖命書傳敎曰前開留事誤則誤矣論其人如是遣辭不亦怪該不識文字出處則猶足爲公罪否則奏御章疏語不擇發其罪何如副修撰宋民載爲先罷職日前玉堂李洪載疏拈出吳翼煥疏中句語請與李魯春同律言過矣此玉堂卽倡發討罪之人如是申請雖無足爲非伊後諸臣疏章無不循襲仍作魯春下添入條件甚可駭笑宋民載雖以他事處分臺疏中亦有之當該臺臣亦爲爲先從重推考今此罷推之擧欲使朝廷公是非無作私好惡以此竝令知之命退承史以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨未差右副承旨洪仁浩受由同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
南鶴聞啓曰大司憲蔡弘履未肅拜執義徐秉德掌令高益擎閔彝顯持平吳彦啓在外持平李挺龍呈辭監察茶時之意敢啓傳曰知道
정조 12년
南鶴聞啓曰備邊司郞廳來言今日賓廳日次而國忌正日相値不得來會之意敢啓傳曰知道次對久未爲之雖非日次一兩日間待下敎來會
정조 12년
傳于趙衍德曰承旨入侍
정조 12년
趙衍德以禮曹言啓曰來四月初一日輪對官應次各司例自本曹捧甘一從其擧案修正書啓以入蒙點人員入侍而繕工監副正金常行依例書呈擧案故書入於書啓中矣今日蒙點之後始聞昨日自吏曹草記改差云該監擧行極爲疎忽提調推考臣曹亦未能照檢不勝惶恐而原書啓單子中改付標以入之意敢啓傳曰知道
정조 12년
以校理尹翊東牌不進罷職傳旨傳于南鶴聞曰與疏批未下人許遞今日政差出
정조 12년
有政吏批判書吳載純進參判李在學病參議李時秀右承旨尹行元進以韓用龜爲副校理沈興永爲修撰李顯靖爲副修撰鄭國仁爲繕工副正甕津府使單朴基豐再政以姜德恒爲祥雲察訪宋畊玉爲社稷令三政以林淳浩爲南部都事四政以沈周賢爲宗廟直長五政以李集命爲東部奉事六政以趙鋧爲禮賓參奉
정조 12년
兵批判書鄭好仁進參判具㢞參議宋鍈病參知柳誼入直兼都承旨沈豐之進以李堯憲爲中樞經歷朴昌烈爲景福將僉知單柳一星再政同知單朴昌烈
정조 12년
摠管前望單子入之都摠管廣陵君烶西淸君煋副摠管李漢泰申大顯落點
정조 12년
兵曹以李漢豐爲禁衛中軍
정조 12년
以禁衛中軍望筒傳于趙衍德曰未經之故雖已點下重閫不可數遞一爲足爲履歷禁衛中軍李漢豐仍任望筒還入
정조 12년
禁衛中軍望筒還入申應周落點
정조 12년
兵曹以南憲喆爲摠戎中軍
정조 12년
傳于南鶴聞曰扈衛軍官金尙說年過八十則不得帖加必有向隅之歎一體成給年如未滿給樂與酒肉之需事言于該廳大將
정조 12년
以禁府都囚徒傳于趙衍德曰李廷衡罷職放送金胤行金爀金基正高道成依已勘守令例勘罪放送後草記李鎭復放送兪萬禧依本律勘放後草記姜所當汰去而今姑參酌付過放送任國大削職放送
정조 12년
以京畿監司狀啓戊申出征將士職姓名開錄事傳于趙衍德曰紀賞之典不可踰此月已有下敎則遠道畢到本道最後難免緩忽之責當該道臣推考今日政有下批之命此狀本卽令禮郞問議諸大臣草記遍詢後正書則今日內勢難爲之只令問議于時任大臣及李判事事事分付
정조 12년
南鶴聞以禮曹言啓曰京畿監司徐有防戊申從征將士生存者及殉身未褒人搜訪以聞事狀啓傳曰紀賞之典不可踰此月已有下敎則遠道畢到本道最後難免緩忽之責當該道臣推考今日政有下批之命此狀本卽令禮郞問議諸大臣草記遍詢後正書則今日內勢難爲之只令問議于時任大臣及李判府事事分付事命下矣謹依聖敎發遣郞廳問議于大臣則左議政臣李性源以爲伏見京畿監司狀本則本道從征將士之至今生存者爲一百十人之多其中九十歲百歲以上二十二人依老職例帖加成給八十歲以下八十八人旣有諸道準此之命令本道題給食物一依湖西關東例擧行陽智故嘉義朱櫶曳衰麻而倡金革錄用之請旣有該曹達下文字其身雖故移施於其子孫似合於朝家激勸之方安城故同知尹榟擒賊酋奪賊物之實狀旣載於多士呈文而該郡守狀題亦頗詳悉不可謂全無憑信令本道訪問子孫施以軍門錄用之典似爲合爲陽智故通德郞韓弘濟之發丁募士故出身劉相漢之起復從軍者俱極可嘉而公私文跡旣無可據恐不可只憑傳聞遽施褒賞伏惟上裁云右議政臣蔡濟恭以爲畿邑戊申將士至今生存者殆過百數事甚稀異然或曰留陣或曰守城則與出征不無差等其中曰以出征者亦有若干人而勳錄中旣無其名該地方給米肉設饌侑樂亦足爲慰悅之道此外不必加等褒賞朱櫶旣受原從錄券則倡起義旅實爲朝家所知且於癸酉以其門徒籲天吏曹覆啓至請錄用達下之後竟不施行良可慨惜今於舊甲之回以前日未施者施之略加贈典恐無不可韓弘濟尹榟劉相漢旣無公家之可據文券褒錄非所可論而營邑呈文旣成卷軸亦不當全歸無實訪其子孫頒以食物亦似不妨伏惟上裁云判府事臣李在協以爲出征將士生存人畿伯啓聞凡爲一百十人而其時名係官簿與軍籍者固無一介安坐之理亦無怪其若是數多而留陣守城終與出征有異雖是出征名不載勳錄則京兆抄啓亦不得與於加資之典該地方給米肉辦酒饌設樂官庭招致慰撫旣有成命今方準此擧行云別無可論朱櫶則其時未得與文星天一體除職實由於身在草土之故而旣錄原從功臣今無可以別施褒賞之道韓弘濟尹榟劉相漢等三人雖有儒生等進後呈文旣與公家文蹟有異今於六十年之後恐不可遽議褒賞云大臣之議如此伏惟上裁何如傳曰出征人旣無原從之券則與留陣守城其勞無異云云者諸議儘有所見依左右相議施行其中百歲及九十歲以上人帖加依左相議施行至於八十歲以上人湖南旣竝施今豈可異同常年歲首九十歲例加一資値舊甲用倍例恩典不至屑越一體帖加成給陽智故嘉義朱櫶曳衰倡義其功不可泯況有申目達下文跡而迄未錄用實爲欠事贈職依右相議施行安城故同知尹榟率子弟倡義擒酋奪財其勞當錄而亂時反被官軍侵困死後尙無公家奬褒誠冤矣訪子孫軍門收用依左相議施行陽智故通德郞韓弘濟故出身劉相漢等或挺身討賊或起復從軍營邑文蹟又如許訪其子孫給食物依右相議施行事分付可也
정조 12년
南鶴聞以禮曹言啓曰功臣忠臣收錄綸音中贈承旨愼溟翊降香祝賜祭事因領議政金致仁獻議批旨內領相議旣如此令該曹詳考可據文蹟稟處後致祭可也事命下矣取考謄錄則戊辰九月因愼溟翊子碩弼上言其父殉節時事令本道道臣採取公議摭擧事實論列狀聞後稟處事覆啓蒙允而翌年己巳五月本曹回達內以爲觀此慶尙前監司南泰良査啓則居昌愼溟翊當戊申賊陣入境之日本倅竄身荒谷李述原猝被斲顱之禍一邑人心駭遑奪魄而惟此溟翊挺身鼓氣於賊勢鴟張之中通文一鄕以爲奮義討賊之擧密探賊奇馳報於三營而星州右防陣請來之擧善山軍發倉迎餉之事皆是斯人之倡發而左右防陣未及來會之前爲賊所捉亂挺交加義膝不屈罵賊之聲終不絶口竟至殞命其時府內大小民人之所共目擊而至今哀憐是白置有亦愼溟翊之當亂殉節極爲可尙其時旣有與李述原一體褒贈之敎兺不喩道臣査啓又如是明白則只蒙贈職未得旌閭者宜乎稱冤一依李述原例加贈旌閭以樹風聲恐合事宜事入達依所達施行事達下而此外臣曹無他可據文蹟矣敢稟傳曰依綸音施行可也
정조 12년
南鶴聞以義禁府言啓曰保放罪人李廷衡罷職放送金胤行金爀金基正高道成依已勘守令例勘罪放送李鎭復放送兪萬禧依本律勘放時囚罪人姜附過放送任國大削職放送事命下矣李廷衡罷職放送李鎭復放送姜附過放送任國大削職放送高道成與任國大係是同罪一體削職放送金胤行金爀金基正等依已勘守令例竝罷職放送而金胤行前以他罪徒三年定配於忠淸道舒川郡豆谷驛依例發遣府羅將還發配所兪萬禧傳旨內元還上居末昨年年事旣得稍稔舊還分定自有斟量而未捧之數至於此多揆以糴法極爲駭然依事目拿問勘罪罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣兪萬禧杖一百收贖告身盡行追奪放送何如傳曰允如有功儀各減一等
정조 12년
戊申三月三十日辰時上御誠正閣同副承旨入侍時同副承旨南鶴聞假注書趙台榮記事官李相璜金祖淳以次進伏訖上命書傳敎曰日前聞有來獻先朝御畫老人取來奉玩在老人不但爲異數寶墨輝暎分明是御畫聞其事蹟不宜泯然且見行步不蹣跚顔貌如五六十人又能立呼七絶細寫片幅甚奇奇年踰九十尙未經實職歲首歲饌不得受食云九十一歲朴昌烈景福將作窠調用仍付實職例銜老人雖以入直爲言不必强令入直以此分付其子付料特爲依其願施行上曰政官牌招開政出榻敎上曰五衛將趙重觀入侍出榻敎賤臣承命出與五衛將趙重觀偕入進伏上曰年今幾何重觀曰九十一歲矣上曰聰聽無減乎重觀曰減於少時矣上曰世鳳何以捉得乎重觀曰只以慷慨之心以死衝突捉得二賊魁則餘皆風飛雹散矣上曰馬帖持來乎重觀曰持入矣上曰入之鶴聞跪進上曰事甚稀貴矣命書傳敎曰昨日召見九十一歲老人之獻先朝御畫者纔示尊年記舊之意今日又見五衛將趙重觀年亦九十一歲童顔韶容鬚髮多不白誦對戊申捉賊之事歷歷如今日奇矣貴矣捉一賊猶有功況所捉不止一人捉賊卒猶有功況所捉是僞帥世鳳乎其時巡撫使欲紀功而牢拒先朝下相當職調用之命而辭之繼有錫馬之敎而又不受云卓卓之功姑無論如許廉操實所罕聞取考頒下文字逢舊甲撫昔事曷勝愴感奉來頒馬文券出示太僕使卽依帖文送于老人家伊時雖辭官到今先朝恩典豈敢有云云然老人年已老矣相當職承傳傳敎移施於其子令吏兵判招見後今日政除職事分付帖文及文蹟如是斷爛亦令該曹作帖以給重觀曰過蒙特恩圖報無地謹當獻歲矣上曰延壽豈必美耶命重觀先退上曰禮曹正郞姜德恒入侍出榻敎賤臣承命出與姜德恒偕入進伏上曰表忠祠致祭之餘人有感慕之意乎德恒曰非獨其子孫感泣一邑儒林擧有聳動之色矣上曰書院宏大乎德恒曰不大不小矣上曰爾是誰族乎德恒曰獻納姜烜之族矣上曰年今幾何德恒曰七十七歲矣上曰年限已過不可爲守令誠可矜今日政察訪擬入事分付銓曹賤臣承命出傳命德恒先退命書傳敎曰情勢自情勢叨謝自叨謝屢除屢違極爲寒心在右相無異親子姪新卜後收用亦出爲其家之意則豈敢如是逡巡以公以私不可無飭礪之擧校理李儒慶牌不進傳旨勿施順川郡守除授當日辭朝時任郡守遞付京職上曰順川郡守李儒慶入侍出榻敎賤臣承命出與儒慶偕入進伏上曰進前奏職姓名儒慶仰奏訖上曰登筵今爲幾年耶儒慶曰爲九年矣上曰容貌猶勝於前日可謂達像矣上曰俄敎已悉而爾則無異右相之親子矣尙不擢用意有待焉今者欲用右相之故恐或助瀾有此外補之擧下去殫竭以效萬一可也至於年前月蝕時往出之擧又何妄也是甚怪駭矣儒慶曰得至今日莫非聖恩無容更達矣上曰宣諭已有下敎不必更踰七事除之可也仍命退諸臣以次退出
정조 12년
戊申三月三十日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命書傳敎曰傳香承旨馳詣宗廟景慕宮仍詣受香所奉審摘奸以來上曰政事望持來賤臣承命出持入上曰姜德恒以年限已過之故有郵官擬入之命而今以如此殘郵擬望以入吏判事誠可駭也更以他郵擬入朴昌烈加資今日政亦爲下批事分付命退承史以次退出
정조 12년
戊申三月三十日酉時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上命書傳敎曰摠府番次苟艱在外未肅拜時臺差祭及別軍職人與有實病人竝許遞前望單子入之待下批牌招察任衍德曰同罪未敍人隨卽提稟事曾有定式矣前大司憲李度默前修撰尹致性前副校理李儒慶前修撰趙雲紀前統制使柳鎭恒旣已蒙敍除職而前大司諫朴天行前獻納申禹相前正言閔師宣朴瑞源前校理趙濟魯前副校理鄭東觀前副修撰李書九金履鏞洪聖淵前副校理李洪載前水使李章漢俱是同罪之人故敢此仰達矣上曰敍用可也出擧條命退承史以次退出
정조 12년
南鶴聞啓曰大司憲蔡弘履未肅拜持平李挺龍呈辭執義徐秉德掌令高益擎閔彝顯持平吳彦啓在外監察茶時之意敢啓傳曰知道
정조 12년
洪仁浩啓曰明日常參經筵取稟傳曰只朝講
정조 12년
洪仁浩啓曰來初五日朝參日次矣敢啓傳曰停
정조 12년
洪仁浩啓曰明日朝講兩司當爲進參除在外未肅拜呈告人員竝卽待開門牌招何如傳曰允
정조 12년
守禦使狀啓軍器修補監董人褒賞之該曹稟處洪仁浩知煥然財力修補若是夥多由於卿不懈怠此一事殊可嘉也別將李鴻運自前已聞聲績今又效勞如此何可勿論乎昨日閫帥望初不擧論終又末擬兵判事極爲駭然無論某窠卽擬閫任事更捧承傳承傳頻數則收用固難而近日則成命絶罕而銓官急於濟私每不擧論況此人西邑遞來後屢爲下敎伊後竝與照擬而不論寧有如許道理此後不用承傳先用己私者自政院察勘內外都廳都監官等竝施賞加之典陰雨之備近作無用之事若有留意修擧者必須別般施賞可勸來後今此直處分者意有在也月前南城尹狀啓尙未回啓蓋因違格而然云卿須取考元文書枚擧都數及效勞人姓名卽爲草記事回諭
정조 12년
傳于洪仁浩曰次對明日來會
정조 12년
兵曹口傳政事副司果鄭東觀李書九
정조 12년
以江華留守狀啓長寧殿修改不卽擧行惶恐待罪事傳于南鶴聞曰勿待罪事回諭
정조 12년
以慶尙監司狀啓今四月令薦新生竹笋節候尙早限內不得封進惶恐待罪事傳于南鶴聞曰勿待罪事回諭
정조 12년
趙衍德以戶曹言啓曰時御所慶熙宮及於義宮以下各處所例於三月內奉審修改而有難循例爲之追後擧行之意敢啓傳曰知道
정조 12년
洪仁浩以兵曹言啓曰禁軍別將李明運身病猝重勢難供職呈狀乞遞實病旣如此則領軍重任不宜瘝曠今姑改差何如傳曰允
정조 12년
落點禁軍別將柳鎭恒
정조 12년
洪仁浩以兵曹言啓曰去春三朔能麽兒考講時義禁府都事李東爀軍器寺主簿金益喆訓鍊院判官具載敬主簿趙元珣鄭宅慶武臣兼宣傳官李榮大成夏鎭張泰星金志學鄭欽部將金鍾翕曺命集守門將李烜鄭惟轍南耆喆李長炫二次不通部將梁興龍一次不通依定式竝從重推考何如傳曰允
정조 12년
洪仁浩以扈衛廳言啓曰傳曰扈衛軍官金尙說年過八十則不得帖加必有向隅之歎一體成給年如未滿給樂與酒肉之需事言于該廳大將事命下矣遍考本廳軍官案則無金尙說名字似是曾前隨行而退任已久之人其年歲幾許本廳則無憑問之道令漢城府考籍後擧行何如傳曰允
정조 12년
戊申四月初一日辰時上御熙政堂輪對官入侍時右副承旨洪仁浩假注書李貞運記事官李宗烈李相璜司宰僉正沈原之議政府司錄高應觀禁府都事趙厚鎭司饔僉正朴宗榦繕工副正鄭國仁副奉事閔致和假監役趙鎭奎沈養之李顯民以次進伏訖上曰輪對官以次奏職姓名職掌遺在所懷可也原之進奏曰職掌魚鹽供上而遺在則他色主管所懷無之矣應觀進奏曰職掌則大臣衙門擧行等節而所懷則無之矣厚鎭進奏曰職掌奉敎推鞫擧行而無所懷矣宗榦進奏曰職掌則無之亦無所懷矣國仁進奏曰職掌則無之亦無所懷矣致和進奏曰職掌則工作色而所懷無之矣鎭奎進奏曰職掌則竹色而遺在則大竹四十八箇中竹二百九箇小竹四百箇片竹一千二百餘箇矣上曰似未詳知更奏可也鎭奎曰大竹四十八箇中竹六十九箇小竹一千二百箇片竹一千三百箇矣上曰比初奏尤倍蓰何不能詳誦厥數耶誠可駭也仁浩曰繕工監假監役趙鎭奎職姓名奏對之際語聲低微且於遺在仰奏時各樣竹時遺在合爲六百一介小竹片竹則元無遺在而或稱一千二百餘介或稱二千餘介矇然極矣所當重勘而本院請推之外無他可施之罰何以爲之乎上曰爲先推考可也出擧條養之進奏曰職掌則紫門色而所懷無之矣顯民進奏曰職掌則長木色而所懷無之矣上曰他承旨入侍出榻敎仍命退諸臣以次退出
정조 12년
戊申四月初一日辰時上御重熙堂左承旨入侍時左承旨趙衍德記事官金孝建李宗烈尹行任以次進伏訖上曰今日坐直誰也衍德曰姑未停當矣上曰都承旨有下敎事來待政院之意分付賤臣承命出傳上曰夜雨頗得洽足而畿營雨澤狀啓尙不入來使之催促可也命退諸臣以次退出